Bok-skrumskakel groet die Saints | Netwerk24
Bok-skrumskakel groet die Saints
15 Januarie 2020 10:27
Cobus Reinach (middel) is een van die Northampton Saints se ster-spelers. Foto: Getty Images
Die Northampton Saints het bevestig die Springbok-skrumskakel Cobus Reinach verlaat die Engelse klub aan die einde van die seisoen.
Rapport het in Desember berig Reinach se skuif na die Franse klubspan Montpellier is byna 'n uitgemaakte saak.Hy sal by Montpellier Handré Pollard se skakelmaat wees nadat hy onder meer aan die klub se kriteria voldoen het as Ruan Pienaar se opvolger.
Chris Boyd, Saints se direkteur van rugby, het destyds met verwysing na Reinach se skuif in 'n koerantonderhoud gesê waar daar 'n rokie trek, brand 'n vuurtjie.
Die 29-jarige Wêreldbekerwenner, wat Superrugby vir die Haaie gespeel het, het hom in 2017 by die Saints aangesluit en 29 drieë in 70 wedstryde in Engeland aangeteken.
Reinach se internasionale loopbaan het ook weer vlam gevat nadat hy 'n rits pryse in die Engelse Premierliga gewen het en was deel van die Bokke se suksesverhaal in 2019.
"Ek geniet dit om vir Saints te speel en in Northamptonshire te woon," sê hy.
"Ons het 'n fantastiese groep afrigters, personeel en spelers wat volgens my groot titels kan wen, so dit was nie 'n maklike besluit nie.
"Dankie vir die afgelope drie seisoene, ek koester 'n spesiale plek vir Saints in my hart en sien daarna uit om my alles te gee sodat ons die seisoen met silwerware kan afsluit."
Boyd is vol lof vir Reinach.
"Hoewel ons teleurgesteld is om 'n speler van Cobus se gehalte te verloor, respekteer ons dit dat hy in die laaste jare van sy beroepsloopbaan 'n besluit geneem het met die langtermyntoekoms van sy gesin in gedagte," sê Boyd.
"Saints se ondersteuners is mal daaroor om hom te sien speel. Hy het hulle oor die jare heen 'n klomp onvergeetlike oomblikke hier by Franklin's Gardens verskaf.
"Cobus plaas al sy fokus en energie daarin om te verseker Northampton is suksesvol in die tweede helfte van die seisoen. Ons wens hom alles van die beste toe daarna."
Meer oor: Cobus Reinach | Bokke | Toetsrugby | Springbokke | Northampton Saints | Engelse Premierliga